
 PIRMOSIOS PAGALBOS ORGANIZAVIMO KLAIPĖDOS R. VĖŽAIČIŲ PAGRINDINĖJE MOKYKLOJE TVARKOS APRAŠAS

I SKYRIUS
BENDROSIOS NUOSTATOS

[bookmark: _Hlk228351086]1. Pirmosios pagalbos organizavimo Mokykloje tvarkos aprašas (toliau – Aprašas) reglamentuoja pirmosios pagalbos organizavimą, teikimą ir atsakomybę Klaipėdos r. Vėžaičių pagrindinėje mokykloje (su skyriais) (toliau – Mokykla).
2. Aprašą įgyvendina Mokyklos darbuotojai ir kiti teisės aktais numatyti darbuotojai. 
3. Aprašas parengtas vadovaujantis teisės aktais:
3.1. Lietuvos Respublikos švietimo ir mokslo ministro 2000 m. vasario 11 d. įsakymu Nr. 113 „Dėl moksleivių nelaimingų atsitikimų tyrimo, registravimo ir apskaitos nuostatų“;
3.2. Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 “Dėl sveikatos priežiūros įstaigos pirmosios medicinos pagalbos rinkinio aprašo, pirmosios pagalbos rinkinio aprašo ir sveikatos priežiūros ir farmacijos specialistų kompetencijos, teikiant pirmąją medicinos pagalbą, aprašo patvirtinimo“;
[bookmark: _Hlk228362564]3.3. Mokinių, išskyrus besimokančius pagal aukštojo mokslo programas, nelaimingų atsitikimų tyrimo tvarkos aprašu, patvirtintu Lietuvos Respublikos švietimo, mokslo ir sporto ministro 2024 m. spalio 10 d. įsakymu Nr. V-1135 „Dėl mokinių, išskyrus besimokančius pagal aukštojo mokslo programas, nelaimingų atsitikimų tyrimo tvarkos aprašo patvirtinimo“;
3.4. Asmens sveikatos priežiūros įstaigos pirmosios medicinos pagalbos rinkinio aprašu, patvirtintu Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl asmens sveikatos priežiūros įstaigos pirmosios medicinos pagalbos rinkinio aprašo, pirmosios pagalbos rinkinio aprašo ir asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“;
3.5. Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl visuomenės sveikatos priežiūros organizavimo mokykloje tvarkos aprašo patvirtinimo“;
3.6. Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų sąrašu, patvirtintu Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl visuomenės sveikatos specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“;
3.7. Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“;
[bookmark: _Hlk227854446]3.8. Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“.
3.9. Lietuvos Respublikos sveikatos apsaugos ministro 2011 m. rugpjūčio 31 d. įsakymu Nr. V-822 „Dėl gaivinimo standartų patvirtinimo“.
3.10. Lietuvos Respublikos sveikatos apsaugos ministerijos parengta pirmosios pagalbos atmintine „Ką reikia žinoti apie pirmąją pagalbą?“.
4. Šiame Apraše vartojamos sąvokos: 
4.1. Mokykla – juridinis asmuo, valstybės narės juridinio asmens ar kitos organizacijos padalinys, įsteigtas Lietuvos Respublikoje teisės aktų nustatyta tvarka, kurio pagrindinė veikla yra formalusis arba (ir) neformalusis švietimas. 
4.2. Mokyklos darbuotojas – Mokykloje dirbantys pedagogai, administracijos bei kiti darbuotojai. 
4.3. Mokinio, vaiko tėvai (globėjai, rūpintojai, įtėviai) – t. y. vaiko tėvai, vaiką įvaikinus – įtėviai, nustačius globą ar rūpybą – globėjai ar rūpintojai, įstatymų nustatytais atvejais – valstybinė vaiko teisių apsaugos institucija (tai nustatyta Lietuvos Respublikos vaiko teisių apsaugos pagrindų įstatyme).
4.4. GMP – greitoji medicinos pagalba.

II SKYRIUS
BENDRIEJI PIRMOSIOS PAGALBOS TEIKIMO ORGANIZAVIMO
PRINCIPAI

5. Pirmoji pagalba – tai paprasti tikslingi veiksmai, naudojant turimas pirmosios pagalbos teikimo priemones ar kitokias priemones bei medžiagas, siekiant išsaugoti nukentėjusiojo gyvybę ar sustabdyti sveikatai žalingus veiksmus (priedas).
6. Įvykus nelaimingam atsitikimui Mokykloje veikiama pagal nustatytą algoritmą:
Įvertinamas situacijos saugumas


Atpažįstama pavojinga būklė



                                               Saugu                                      Nesaugu
Užtikrinamas saugumas



Įvertinama mokinio, vaiko būklė


Ar reikalinga pirmoji medicininė 
pagalba?




Taip                                               NeAtliekami informavimo veiksmai
Kviečiama GMP 
(tel. 112 arba 113)




Informuojamas klasės 
vadovas, grupės mokytojas
Ar reikia atlikti gaivinimo veiksmus?



Informuojamas visuomenės sveikatos specialistas

Taip                                         Ne

Informuojami vaiko tėvai (globėjai, rūpintojai, įtėviai)
Vykdomi GMP dispečerio nurodymai
Atliekami gaivinimo veiksmai ir vykdomi kiti GMP dispečerio nurodymai




Nelaimingas atsitikimas registruojamas ir tiriamas
Informuojama Mokyklos administracija








7. Kilus grėsmei mokinio, vaiko gyvybei arba esant ūmiai pavojingai sveikatos būklei, pirmąją pagalbą teikia asmuo, esantis arčiausiai nukentėjusiojo.
8. Prieš pradedant teikti pirmąją pagalbą, užtikrinamas situacijos saugumas.
9. Įvertinus nukentėjusiojo būklę, jeigu reikalinga, pagalbą teikiantis arba šalia jo esantis asmuo kviečia GMP.
10. Jei tuo metu Mokykloje (jo darbo valandomis) yra visuomenės sveikatos specialistas, vykdantis sveikatos priežiūrą mokykloje (toliau tekste – VSS), jis yra informuojamas apie įvykį ir su pirmosios pagalbos rinkiniu atvykęs į įvykio vietą, perima pirmosios pagalbos teikimą ir (ar) organizavimą.
11. Nelaimingo atsitikimo metu nukentėjęs mokinys, vaikas vienas nepaliekamas.
12. Visais atvejais apie mokinio, vaiko sveikatos būklę vaiko tėvus (globėjus, rūpintojus, įtėvius) informuoja VSS (jam esant Mokykloje (jo darbo valandomis)), klasės vadovas, grupės mokytojas, jeigu jų nėra – socialinis pedagogas.
13. Informuojama Mokyklos administracija. Mokyklos administraciją informuoja pagalbą teikiantis asmuo, klasės vadovas, grupės mokytojas arba kitas šalia esantis Mokyklos darbuotojas.
14. Jeigu organizuojant nukentėjusiojo gabenimą į sveikatos priežiūros įstaigą nepavyksta susisiekti su mokinio, vaiko tėvais (globėjais, rūpintojais, įtėviais), jį lydi Mokyklos direktoriaus paskirtas asmuo (pagalbos mokiniui specialistas, pedagogas, klasės vadovas, grupės mokytojas ar kt.) ir lieka su juo, kol atvyks mokinio, vaiko tėvai (globėjai, rūpintojai, įtėviai).
15. Visi Mokyklos darbuotojai turi užtikrinti mokinių, vaikų saugumą ugdymo proceso, organizuotų renginių, sporto varžybų, išvykų ir ekskursijų metu. 
16. Mokyklos darbo laiku lengvai pasiekiamoje vietoje, grupėse, sporto salėse, mokymo kabinetuose, kuriuose atliekami darbai su: konstrukcinėmis medžiagomis, elektronika, maisto tvarkymu, tekstile, o taip pat mokykliniame autobusiuke, turi būti Įmonės pirmosios pagalbos rinkinys, kurio sudėtis ir apimtis turi atitikti teisės akto reikalavimus.
17. Mokyklos direktoriaus įsakymu yra paskirtas atsakingas asmuo už pirmosios pagalbos rinkinio priežiūrą ir jos papildymą.
18. VSS visus mokinių, vaikų apsilankymus pas specialistą dėl traumos, nelaimingo atsitikimo, negalavimo registruoja pagal Klaipėdos rajono savivaldybės visuomenės sveikatos biuro nustatytą vidaus tvarką. 
19. Mokinių, vaikų nelaimingi atsitikimai registruojami, tiriami ir apskaitomi pagal Lietuvos Respublikos švietimo, mokslo ir sporto ministro 2024 m. spalio 10 d. įsakymu Nr. V-1135 „Dėl mokinių, išskyrus besimokančius pagal aukštojo mokslo programas, nelaimingų atsitikimų tyrimo tvarkos aprašo patvirtinimo “ nustatytą tvarką.
20. Nelaimingus atsitikimus registruoja Mokyklos direktoriaus paskirtas asmuo. 
21. Kiekviena situacija ar nelaimingas atsitikimas analizuojami Mokykloje ir tam pritaikomos prevencinės priemonės. 


III SKYRIUS
BAIGIAMOSIOS NUOSTATOS

22. VSS savo funkcijoms vykdyti pasitelkia Mokyklos bendruomenę (darbuotojus, mokinius, vaikus, jų tėvus (globėjus, rūpintojus, įtėvius)).
23. Aprašo vykdymo kontrolę vykdo Mokyklos direktorius 
24. Aprašas skelbiamas mokyklos interneto svetainėje, su juo privalomai susipažįsta visi pedagoginiai darbuotojai.  
25. Šiame Apraše įvardinti informavimo veiksmai nepažeidžia Mokyklos Mokinių ir jų tėvų (globėjų) asmens duomenų tvarkymo tvarkos aprašo, patvirtinto Mokyklos direktoriaus 2018-08-31 įsakymu Nr. V-152. 
_________________________________



















Pirmosios pagalbos organizavimo Mokykloje tvarkos aprašo
priedas
			
VEIKSMAI, SIEKIANT IŠSAUGOTI NUKENTĖJUSIOJO GYVYBĘ AR SUSTABDYTI SVEIKATAI ŽALINGUS VEIKSMUS

I. PIRMOJI PAGALBA KRAUJUOJANT

1. Kraujavimas labai pavojingas žmogaus gyvybei, nes nukraujavus gali sutrikti gyvybiškai svarbių organų veikla, gali ištikti šokas, netekęs daug kraujo, žmogus gali mirti. Todėl kraujavimą reikia kuo skubiau stabdyti. 
2. Kraujavimas gali būti išorinis (kai pažeistas odos vientisumas ir kraujuoja iš akimi matomos žaizdos) ir vidinis (tai nematomas kraujavimas į vidines kūno dalis – krūtinės, pilvo ertmes, tarp raumenų). 
3. Įtarti vidinį kraujavimą po traumos reikėtų esant šiems požymiams: 
3.1. nerimas; 
3.2. silpnumas; 
3.3. troškulys; 
3.4. krečia drebulys, pila šaltas prakaitas; 
3.5. žmogus išblykšta; 
3.6. kvėpavimas dažnas, paviršutinis; 
3.7. pulsas dažnas, silpnas; 
3.8. žmogus gali prarasti sąmonę, kristi. 
4. Įtarus vidinį kraujavimą, nukentėjusiajam reikėtų suteikti patogią kūno padėtį, dėti šalčio kompresus, kuo greičiau organizuoti gabenimą į gydymo įstaigą. 
5. Esant išoriniam kraujavimui: 
5.1. užsimauti pirštines arba panaudoti kitą skysčiui nelaidžią medžiagą; 
5.2. nuvilkti nukentėjusiajam drabužius arba juos apkirpti, kad matytųsi kraujuojanti vieta;
5.3. kraujuojančią vietą užspausti tvarsčiu (jeigu sterilaus tvarsčio nėra, galima panaudoti švarų audinį (nosinę, skarelę arba užspausti rankomis, nukentėjusysis gali pats, savo rankomis, užspausti kraujuojančią žaizdą); 
5.4. sutvarstyti; 
5.5. jeigu kraujavimo sustabdyti nepavyko (krauju permirkusių tvarsčių nuimti negalima), ant viršaus dėti spaudžiamąjį tvarstį (pvz.: standžiai susuktą audinio ritinėlį, turniketą); 
5.6. kaip pagalbinę kraujavimo stabdymo priemonę galima naudoti galūnės pakėlimą arba maksimalų sulenkimą; 
5.7. kraujuojant galvos srityje, nukentėjusiojo neguldyti; 
5.8. kraujuojant iš nosies, nukentėjusįjį reikia nuraminti, pasodinti, papašyti palenkti galvą į priekį, užspausti nosies sparnelius, ant nosies kaulinės dalies ir kaktos dėti šalčio kompresus.

II. PIRMOJI PAGALBA NETEKUS SĄMONĖS

6. Jei nėra galvos ar stuburo traumos požymių, kvėpuojantį, bet nesąmoningą nukentėjusįjį reikia paguldyti į stabilią šoninę padėtį. Ji palaiko atvirus kvėpavimo takus: 
6.1. priklaupti šalia nukentėjusiojo ir ištiesti jo kojas; 
6.2. arčiau esančią ranką sulenkti per peties ir alkūnės sąnarius stačiais kampais; 
6.3. delną atversti aukštyn; 
6.4. kitą ranką permesti per krūtinės ląstą, prie skruosto; 
6.5. sulenkti toliau nuo savęs esančią koją stačiu kampu per klubo ir kelio sąnarius; 
6.6. uždėti rankas ant tolesnių peties bei klubo arba kelio sąnarių ir vienodai paversti ant šono;
6.7. viršutinės rankos delną pakišti po apatiniu žandu; 
6.8. viršutinę koją sulenkti stačiu kampu; 
6.9. atlošti galvą, taip užtikrindami atvirus kvėpavimo takus; 
6.10. po skruostu pakišus delną galva turi būti stabili; 
6.11. pakartotinai vertinti gyvybines organizmo funkcijas. 
7. Galvos smegenų trauma. Svarbiausias galvos smegenų traumos požymis – sąmonės sutrikimas. Netekęs sąmonės žmogus nesugeba reaguoti į išorinius dirgiklius. 
8. Patyrus galvos smegenų traumą, netekus sąmonės gali: 
8.1. užkristi liežuvio šaknis; 
8.2. išnykti kosulio ar rijimo refleksai; 
8.3. sustoti kvėpavimas; 
8.4. žmogus gali užspringti krauju, skrandžio turiniu, gali uždusti. 
9. Galvos smegenų traumos požymiai: 
9.1. kraujavimas iš nosies, burnos, ausies; 
9.2. gelsvo ar kraujingo skysčio tekėjimas iš ausų; 
9.3. nosies ar galvos žaizdos; 
9.4. mėlynės aplink akis, už ausų; 
9.5. galvos ar veido asimetrija, deformacija; 
9.6. stiprūs galvos skausmai; 
9.7. vietinis galvos audinių patinimas; 
9.8. sunkėjanti sąmonės būklė arba visiškas jos netekimas; 
9.9. vienos akies vyzdžio išsiplėtimas; 
9.10. vienos pusės rankos ir kojos silpnumas ar paralyžius. 
10. Pirmoji pagalba galvos smegenų traumos atveju: 
10.1. jei nukentėjusysis sąmoningas, nuraminti ir suteikti jam patogią kūno padėtį; 
10.2. kviesti GMP (tel. Nr. 113 arba 112); 
10.3. sekti nukentėjusiojo sąmonę, kvėpavimą ir kraujotaką; 
10.4. jei yra atvira žaizda, uždėti spaudžiamąjį tvarstį;
10.5. jei sąmonės netekimas buvo trumpalaikis, nepalikti nukentėjusiojo, sekti jo būklę; 
10.6. jei nukentėjusysis nesąmoningas ir nekvėpuoja – atverti kvėpavimo takus: dviem pirštais pakelti smakrą, kitos rankos delną uždėti ant kaktos ir atlošti galvą. Pradėti gaivinti: atlikti 30 krūtinės paspaudimų ir padaryti 2 įpūtimus (vaikams nuo 1 iki 8 metų – 15 paspaudimų ir 2 įpūtimai). Kartoti tol, kol atvyks GMP, arba nukentėjusysis atsigaus pats.
11. Stuburo traumos požymiai: 
11.1. skausmas kaklo ar nugaros srityje; 
11.2. iškrypimas ar išsigaubimas nuo normalios stuburo ašies; 
11.3. patinimas pažeidimo vietoje. 
12. Kai patyrus stuburo traumą pažeistos nugaros smegenys: 
12.1. išnykusi judesių kontrolė galūnėse žemiau pažeidimo; 
12.2. išnykę ar nenormalūs jutimai (deginimas, dilgčiojimas), galūnė nejudri, sunki ar suglebusi; 
12.3. išnykusi šlapinimosi ir tuštinimosi kontrolė; 
12.4. sunku kvėpuoti. 
13. Pirmoji pagalba stuburo traumos atveju (esant sąmonei): 
13.1. nukentėjusiajam neleisti judėti; 
13.2. kviesti GMP (tel. Nr. 113 arba 112); 
13.3. paprašyti šalia esančiųjų iš rūbų padaryti volelius ir jais fiksuoti galvą neutralioje pozicijoje; 
13.4. sekti pagrindines gyvybines funkcijas (sąmonę, kvėpavimą, širdies veiklą). 
14. Jeigu nukentėjusysis nesąmoningas, sustojo kvėpavimas ir širdies veikla, pradėti gaivinti: atlikti 30 krūtinės paspaudimų ir padaryti 2 įpūtimus (vaikams nuo 1 iki 8 metų – 15 paspaudimų ir 2 įpūtimai). Kartoti tol, kol atvyks GMP, arba nukentėjusysis atsigaus pats. Pagal galimybes reikia stengtis apsaugoti stuburą nuo judesių. Tačiau tai neturi trukdyti gaivinimui.

III. PIRMOJI PAGALBA ESANT TRAUKULIAMS

15. Traukuliai – tai nevalingi, nekontroliuojami, pasikartojantys raumenų susitraukimai. Gali būti didieji (išplitę visame kūne) ir mažieji. 
16. Atsiranda, jei sergama epilepsija, yra galvos smegenų auglys, įvykus galvos traumai, apsinuodijus įvairiomis cheminėmis medžiagomis. Vaikams gali atsirasti labai stipriai karščiuojant.
17. Paprastai traukuliai prasideda netekus sąmonės ar jos netenkant. Dažniausiai traukuliai ištinka esant epilepsijos priepuoliui. 
18. Epilepsijos priepuolio požymiai: 
18.1. staigus riktelėjimas; 
18.2. sustingimas; 
18.3. sąmonės sutrikimas; 
18.4. akių žvilgsnis į viršų ar į šoną; 
18.5. ritmiški raumenų traukuliai; 
18.6. veido pamėlynavimas; 
18.7. kramtomieji judesiai; 
18.8. nevalingas šlapinimasis; 
18.9. triukšmingas kvėpavimas; 
18.10. putos iš burnos. 
19. Jei prasidėjus epilepsijos priepuoliui žmogus krenta, reikia pasistengti, kad kristų saugiai:
19.1. prilaikyti galvą kritimo metu; 
19.2. atlaisvinti drabužius; 
19.3. padėti ką nors po galva. 
20. Pasibaigus traukuliams atverti kvėpavimo takus ir patikrinti kvėpavimą. 
21. Esant poreikiui daromi 30 krūtinės ląstos paspaudimų ir 2 įpūtimai (vaikams nuo 1 iki 8 metų –15 paspaudimų ir 2 įpūtimus). Kartoti tol, kol atvyks GMP, arba nukentėjusysis atsigaus pats.
22. Jei nukentėjusysis kvėpuoja, jį reikia paguldyti į stabilią šoninę padėtį ir sekti jo gyvybines funkcijas. 
23. Kviesti GMP (tel. Nr. 113 arba 112). 
24. Epilepsijos priepuolio atveju nereikėtų atlikti šių veiksmų: 
24.1. tarp dantų dėti jokių kietų daiktų; 
24.2. neslopinti traukulių fizine jėga; 
24.3. nevežti į ligoninę priepuolio metu. 

IV. PIRMOJI PAGALBA UŽSPRINGUS

25. Žmogus užspringsta, kai svetimkūnis (pvz., maistas, smulkios žaislų dalys ir kt.) užkemša kvėpavimo takus siauriausioje jų dalyje – balso klostėse. Gali būti visiškas ir dalinis. 
26. Dalinio užspringimo požymiai: 
26.1. žmogus išlieka sąmoningas; 
26.2. žmogus gali kosėti ir kalbėti. 
27. Visiško užspringimo požymiai: 
27.1. nukentėjusysis negali kalbėti; 
27.2. nukentėjusysis rodo visų suprantamą užspringimo ženklą (griebiasi už kaklo); 
27.3. nukentėjusiojo kosulys silpnas, neefektyvus; 
27.4. nukentėjusiajam kvėpuojant atsirado švilpesys; 
27.5. nukentėjusio žmogaus kvėpavimo nepakankamumas sunkėja; 
27.6. nukentėjusysis pradeda mėlti; 
27.7. nukentėjusysis netenka sąmonės. 
28. Pirmoji pagalba esant daliniam užspringimui: 
28.1. stebėti užspringusįjį; 
28.2. nepalikti nukentėjusiojo vieno; 
28.3. jeigu nukentėjusysis kosti, nieko nedaryti, tik skatinti jį/ją kosėti. netrukdyti jam (kosulys yra geriausias svetimkūnio pašalinimo iš kvėpavimo takų būdas); 
28.4. netrankyti į nukentėjusiojo tarpumentę; 
28.5. netaikyti Heimlicho metodo; 
28.6. užspringimui užtrukus, kviesti GMP (tel. Nr. 113 arba 112). 
29. Pirmoji pagalba visiško užspringimo atveju: 
29.1. 5 kartus suduoti į tarpumentę; 
29.2. jei nukentėjusysis vis tiek išlieka užspringęs, pasinaudoti Heimlicho metodu (atsistoti ar atsiklaupti užspringusiajam už nugaros, apkabinti jį, rankas dėti po nukentėjusiojo pažastimis, dėti vienos rankos kumštį po krūtinkauliu, kita ranka apglėbti kumštį ir staigiu trumpu judesiu (gilyn ir į viršų) spustelti 5 kartus; 
29.3. šiuos veiksmus atlikinėti pakaitomis tol, kol žmogus atsprings arba neteks sąmonės. 
30. Nukentėjusiajam netekus sąmonės, pradėti gaivinti: daromi 30 krūtinės ląstos paspaudimų ir 2 įpūtimai (vaikams nuo 1 iki 8 metų –15 paspaudimų ir 2 įpūtimus). Kartoti tol, kol atvyks GMP, arba nukentėjusysis atsigaus pats.

V. PIRMOJI PAGALBA SUSIŽEIDUS

31. Žaizda – tai audinių vientisumo pažeidimas, kuriam būdingas skausmas, kraujavimas ir žiojėjimas. 
32. Žaizdos pavojingumas pasireiškia tuo, kad: 
32.1. per žaizdą į audinius gali patekti infekcija; 
32.2. per žaizdą galima nukraujuoti; 
32.3. dėl žaizdos gali sutrikti kūno dalies ar organo funkcija; 
32.4. gali ištikti šokas; 
32.5. sužeistasis gali mirti ar likti neįgalus. 
33. Žaizda tuo pavojingesnė, kuo ji yra arčiau gyvybiškai svarbių organų ar kuo stambesnė kraujagyslė ar yra pažeistas nervas. 
34. Žaizdos gali būti įvairios (pjautinės, plėštinės, šautinės ir pan.). Bet kokią žaizdą būtina atidžiai apžiūrėti, sustabdyti kraujavimą sutvarstyti. 
35. Žaizdų tvarstymas – tai pirmosios pagalbos būdas, naudojant įvairią tvarsliavą (bintą, sterilius ir nesterilius tvarsčius, pleistrą, tvarstomąsias skareles ir parankines priemones) uždengiant žaizdą. 
36. Žaizdų tvarstymo tikslas: 
36.1. apsaugoti žaizdą nuo aplinkos užkrato; 
36.2. sustabdyti kraujavimą; 
36.3. sumažinti skausmą; 
36.4. sugerti išsiskiriantį kraują ar skystį. 
37. Žaizdų tvarstymo pagrindai: 
37.1. tvarstyti pradedame nuo tvarsčio galo; 
37.2. tvarsčio plotis parenkamas atsižvelgiant į žaizdą; 
37.3. tvarstoma nuo plonesnės kūno dalies link storesnės; 
37.4. tvarstis turi lygiai priglusti prie kūno; 
37.5. tvarstyti nestipriai, kad nespaustų kraujagyslių ir nervų; 
37.6. negalima mazgo rišti ties žaizda; 
37.7. būtina patikrinti ar nesutriko kraujotaka. 
38. Žaizdų tvarstymo būdai: 
38.1. žiedinis būdas (tinka tvarstant ranką, koją, kaktą, kaklą); 
38.2. spiralinis būdas (tinka tvarstant lygias kūno dalis: pirštus, žastą, krūtinę, pilvą); 
38.3. spiralinis bėgamasis su perlenkimais (toks būdas tinka pailgoms nevienodo dydžio dalims tvarstyti); 
38.4. kryžminis aštuoniukės formos būdas (tvarstomi sąnariai); 
38.5. tvarstymas skarelėmis (tinka tvarsčiui fiksuoti, galūnei įtvirtinti); 
38.6. sterilios skarelės gali būti naudojamos kaip tvarstis žaizdai uždengti. 
39. Sutvarsčius žaizdą, jeigu reikia, kviesti GMP (tel. Nr. 113 arba 112) arba vežti į gydymo įstaigą.

VI. PIRMOJI PAGALBA NUDEGUS

40. Nudegimai skirstomi pagal juos sukėlusią priežastį, gylį, vietą ir sunkumą. 
41. Nudegimai pagal juos sukėlusią priežastį klasifikuojami: terminis, elektrinis, cheminis, radiacinis veiksnys. 
42. Nudegimai pagal jų gylį klasifikuojami: paviršinis, vidutinio gylio, gilusis. 
43. Nudegimai pagal juos sukėlusią priežastį gali būti: 
43.1. dėl temperatūros poveikio (ugnies, įkaitusių daiktų dalių, karštų skysčių, garų ir pan.);
43.2. dėl ultravioletinių, jonizuojančių spindulių; 
43.3. dėl elektros srovės; 
43.4. dėl cheminių medžiagų. 
44. Pirmoji pagalba esant terminiam nudegimui: 
44.1. nutraukti žalojantį aukštos temperatūros poveikį; 
44.2. vėsinti nukentėjusįjį kambario temperatūros vandeniu mažiausiai 10 – 30 min.; 
44.3. vėsinimo metu numauti apyrankes, žiedus ir kt. daiktus, kurie, prasidėjus audinių tinimui, galėtų spausti nudegusią vietą; 
44.4. vėsinant nukentėjusįjį vertinti jo būklę ir teikti pagalbą, vadovaujantis ABC principu;
44.5. stebėti ar neatsiranda šoko požymių; 
44.6. nuvilkti visus karštus, smilkstančius drabužius, jeigu prilipę – apkirpti juos; 
44.7. aptvarstyti visą nudegimo plotą sausais tvarsčiais (nedėti tvarsčių ant apdegusio veido);
44.8. jeigu nudegusi galūnė, lengvai aptvarstyti ją; 
44.9. suteikti nukentėjusiajam patogią padėtį; 
44.10. kviesti GMP (tel. Nr. 113 arba 112), stebėti nukentėjusiojo būklę. 
45. Pirmoji pagalba esant cheminiam nudegimui: 
45.1. skubiai nusausinti skysta chemine medžiaga paveiktą vietą arba nubraukti sausas chemines medžiagas nuo kūno paviršiaus (saugoti savo rankas, užsimauti pirštines arba panaudoti kitą skysčiui nelaidžią medžiagą); 
45.2. gausiai plauti nudegusią vietą kambario temperatūros vandeniu (geriausia – po silpna tekančio vandens srove); 
45.3. apnuoginti nudegusią vietą, uždengti steriliu tvarsčiu, lengvai sutvarstyti; 
45.4. skubiai organizuoti nukentėjusiojo gabenimą į gydymo įstaigą. 
46. Veiksmai paveikus elektros srovei: 
46.1. prisilietus prie įtampą turinčių įrenginių, prasideda savaiminis mėšlungiškas raumenų susitraukimas; 
46.2. jei nukentėjusysis laiko laidą rankose, pirštai gali jį taip stipriai suspausti, kad bus neįmanoma jo išlaisvinti; 
46.3. jei nukentėjęs asmuo liečia įrenginį, kuriuo teka elektros srovė, pirmiausia reikia skubiai jį išlaisvinti; 
46.4. reikia atsiminti, kad negalima liesti srovės veikiamo žmogaus, nenaudojant būtinų atsargumo priemonių (tai pavojinga gyvybei! Būtina nedelsiant išjungti įrenginį); 
46.5. jei nukentėjusysis yra aukštai, įrenginį išjungus ir jį išlaisvinus nuo elektros srovės, jis gali nukristi, todėl reikia imtis priemonių, užtikrinančių, kad nukentėjusysis krisdamas dar labiau nesusižalotų; 
46.6. išjungus įrenginį, kartu gali būti išjungtas ir elektros apšvietimas, todėl reikia pasirūpinti apšvietimu iš kitų šaltinių; 
46.7. jeigu įrenginio išjungti negalima, reikia imtis priemonių atskirti nukentėjusįjį nuo jo liečiamų dalių, kuriomis teka elektros srovė. 
46.8. Nutraukus elektros srovės poveikį: 
46.8.1. skubiai įvertinti sąmonę, kvėpavimą ir kraujotaką; 
46.8.2. palaikyti kvėpavimo takus atvirus; 
46.8.3. jeigu reikia, gaivinti: daromi 30 krūtinės ląstos paspaudimų ir 2 įpūtimai (vaikams nuo 1 iki 8 metų –15 paspaudimų ir 2 įpūtimus). Kartoti tol, kol atvyks GMP, arba nukentėjusysis atsigaus pats; 
46.8.4. vėsinti nudegusią vietą; 
46.8.5. nuvilkti (apkirpti) apdegusius drabužius, numauti apyrankes, žiedus ir kt. daiktus, kurie, prasidėjus audinių tinimui, galėtų spausti nudegusią vietą; 
46.8.6. tolesni veiksmai – kaip patyrus terminį nudegimą. 
47. Teikiant pirmąją pagalbą nudegus, draudžiama: 
47.1. plėšti drabužius nuo nudegusios vietos, jei jie prilipę (tokiu atveju, sterilų tvarstį dėti ant jų); 
47.2. pradurti pūsles; 
47.3. dėti ledą ant nudegusios vietos; 
47.4. tvarstyti veidą. 
48. Nudegus akis reikia gausiai plauti tekančiu vandeniu 15 – 20 min.

VII. PIRMOJI PAGALBA PERKAITUS, IŠTIKUS SAULĖS SMŪGIUI

49. Perkaitimas – tai būklė, kai sutrinka kūno temperatūros reguliacijos mechanizmas. Žmogus perkaista dėl aukštos aplinkos oro temperatūros, mažo oro srauto judėjimo, kai ilgai būna nevėdinamoje patalpoje, daug ir sunkiai dirba arba sportuoja karštoje aplinkoje, karštą dieną aktyviai juda ir mažai geria vandens. 
50. Aukštos temperatūros poveikis gali būti trejopas: 
50.1. šiluminiai traukuliai: apatinių galūnių, nugaros, pilvo traukuliai ir didelis prakaitavimas; 
50.2. šiluminis išsekimas: galvos skausmas, silpnumas, svaigulys, pykinimas, spazmai, euforija, nerimas ar apatija, mieguistumas, odos blyškumas, šalta ir drėgna oda; 
50.3. šiluminis smūgis: galvos skausmas, silpnumas, svaigulys, pykinimas, gali būti vėmimas, paraudusi sausa ir karšta oda, nukentėjusysis nebeprakaituoja, dažnas ir stiprus pulsas, aukštesnė kaip 40° temperatūra, trinka sąmonė. 
51. Pirmoji pagalba esant šiluminiam išsekimui: 
51.1. nunešti nukentėjusįjį į vėsią vietą; 
51.2. atpalaiduoti arba nuvilkti drabužius, nuauti batus; 
51.3. suvilgyti kūną vėsiu vandeniu, vėdinti; 
51.4. duoti gerti vandens; 
51.5. pakelti kojas aukščiau širdies lygio; 
51.6. kviesti GMP (tel. Nr. 113 arba 112), stebėti nukentėjusįjį.
52. Pirmoji pagalba esant šiluminiam smūgiui: 
52.1. nunešti nukentėjusįjį į vėsią vietą; 
52.2. skubiai kviesti GMP (tel. Nr. 113 arba 112); 
52.3. atlaisvinti arba nuvilkti drabužius; 
52.4. esant galimybei, suvynioti į šaltą, drėgną paklodę, aktyviai vėdinti; 
52.5. masažuoti galūnes ir odą; 
52.6. pakelti kojas aukščiau širdies lygio; 
52.7. jeigu sąmoningas, duoti lėtai išgerti bent stiklinę vandens. 
53. Saulės smūgis – tai galvos smegenų pažeidimas dėl tiesioginio saulės spindulių poveikio galvai. Saulės spinduliams tiesiogiai krintant ant nepridengtos galvos, dirginami galvos smegenų dangalai, pakyla galvos smegenų temperatūra, todėl sutrinka smegenų funkcija. Žmogus net gali mirti nuo smegenų paburkimo. 
54. Saulės smūgio požymiai: 
54.1. galvos skausmas; 
54.2. spengimas ausyse; 
54.3. mirgėjimas akyse; 
54.4. padažnėjęs kvėpavimas ir pulsas; 
54.5. pykinimas ar vėmimas; 
54.6. apatija; 
54.7. išbalusi oda; 
54.8. pila šaltas prakaitas; 
54.9. bendras silpnumas; 
54.10. aukšta kūno temperatūra; 
54.11. sąmonės pritemimas ir net netekimas. 
55. Pirmoji pagalba saulės smūgio atveju (jei nukentėjusysis sąmoningas): 
55.1. nuvesti nukentėjusįjį į pavėsį; 
55.2. nukentėjusįjį paguldyti arba pasodinti; 
55.3. atlaisvinti nukentėjusiojo drabužius; 
55.4. nukentėjusiojo veidą apipurkšti vėsiu vandeniu; 
55.5. ant nukentėjusiojo galvos uždėti šaltą kompresą; 
55.6. nukentėjusiajam duoti atsigerti vandens. 
56. Pirmoji pagalba saulės smūgio atveju (jei nukentėjusysis nesąmoningas): 
56.1. paguldyti nukentėjusįjį į stabilią šoninę padėtį; 
56.2. vėdinti nukentėjusįjį; 
56.3. kuo skubiau organizuoti nukentėjusiojo gabenimą į gydymo įstaigą.

VIII. PIRMOJI PAGALBA IŠTIKUS ŠOKUI

57. Šokas – gyvybei pavojinga būklė, atsirandanti sutrikus kraujotakai. 
58. Šokas gali būti: 
58.1. sukeltas širdies ligų; 
58.2. dėl nepakankamo kraujo tūrio; 
58.3. sukeltas infekcijos; 
58.4. anafilaksinis (dėl alerginės reakcijos); 
58.5. sukeltas nervų sistemos pažeidimo. 
59. Šoko požymiai: 
59.1. pradžioje – greitas pulsas, pilkšva, šalta oda, prakaitavimas; 
59.2. šokui pasunkėjus – melsvai pilka oda, silpnumas ir galvos svaigimas, pykinimas, gali būti ir vėmimas, troškulys, dažnas ir paviršinis kvėpavimas, siūlinis silpnas pulsas; 
59.3. sumažėjus smegenų aprūpinimui deguonimi, pasireiškia – neramumas ir agresyvumas, žiovulys ir žiopčiojimas (“oro gaudymas”), sąmonės netekimas, galiausiai išnyksta širdies veikla. 
60. Pirmoji pagalba ištikus šokui: 
60.1. būtina šalinti galimą šoko priežastį (pvz., stabdyti kraujavimą); 
60.2. paguldyti nukentėjusįjį ant antklodės; 
60.3. nuraminti nukentėjusįjį; 
60.4. jei nukentėjusysis nepatyrė traumos, pakelti ir palaikyti jo kojas, kad pagerėtų gyvybei svarbių organų aprūpinimas krauju; 
60.5. jei įtariamas lūžimas, įtvirtinti; 
60.6. apkloti nukentėjusiojo kūną ir kojas; 
60.7. kviesti GMP (tel. Nr. 113 arba 112); 
60.8. jei nukentėjusysis vemia, ar jam teka seilės, pasukti galvą į šoną; 
60.9. sekti pagrindines gyvybines funkcijas (sąmonę, kvėpavimą, širdies veiklą). 
61. Anafilaksinis šokas – tai sunki alerginė reakcija, sutrikdanti viso organizmo veiklą. 
62. Anafilaksinio šoko požymiai (pagal sistemas): 
62.1. kraujospūdžio kritimas, greitas širdies plakimas (širdies ir kraujagyslių sistema); 
62.2. ryškus dusulys (kvėpavimo sistema); 
62.3. bėrimas, veido, vokų, liežuvio patinimas (oda, gleivinės); 
62.4. pilvo skausmai, viduriavimas, vėmimas (virškinimo sistema); 
62.5. nerimas. 
63. Pirmieji požymiai gali atsirasti po kelių sekundžių ar minučių, bet gali ir po 2 valandų. 
64. Pirmoji pagalba ištikus anafilaksiniam šokui: 
64.1. kviesti GMP (tel. Nr. 113 arba 112); 
64.2. paklausti ar nukentėjusysis turi reikiamus vaistus, jei turi, padėti jais pasinaudoti; 
64.3. jei žmogus sąmoningas, suteikti jam patogią padėtį, jeigu dūsta – pasodinti, jei jaučia silpnumą, svaigsta galva – paguldyti ir pakelti kojas; 
64.4. nuraminti nukentėjusįjį; 
64.5. kol atvyks GMP, stebėti nukentėjusįjį.

IX. PIRMOJI PAGALBA LŪŽUS KAULAMS

65. Kaulo lūžis – kaulo vientisumo suardymas. 
66. Kaulo lūžio požymiai: 
66.1. lūžio vietoje gali būti patinimas, kraujosruvos; 
66.2. galūnės deformacija; 
66.3. skausmas, galūnės judrumas neįprastoje vietoje; 
66.4. galūnė gali būti sutrumpėjusi ar neįprastai pakreipta, persukta, sulenkta; 
66.5. lūžio vietoje jaučiamas ar girdimas traškėjimas; 
66.6. sutrikusi pažeistos galūnės funkcija; 
66.7. dėl kai kurių lūžių (šlaunikaulio, dubens kaulų) gali ištikti šokas. 
67. Pirmoji pagalba kaulo lūžio atveju: 
67.1. perspėti nukentėjusįjį, kad nejudintų pažeistos kūno dalies; 
67.2. prilaikyti nukentėjusiojo sužalotą vietą savo rankomis; 
67.3. įtvirtinti pažeistą vietą taip, kad sąnariai aukščiau ir žemiau pažeidimo vietos nejudėtų;
67.4. naudoti turimas priemones – standžius, kietus ir siaurus įtvarus (lenteles, surištas medžių šakeles, kartoną, standžiai susuktus laikraščius ir žurnalus ir kt.); 
67.5. įtvarą pritvirtinti prie sužeistos kūno dalies tvarsčiu ar skarele; 
67.6. pažeistą galūnę pritvirtinti prie šalia esančios sveikos kūno dalies ar galūnės; 
67.7. kviesti GMP (tel. Nr. 113 arba 112); 
67.8. įtariant šoką (jei sužeista koja), pakelti sveikąją koją, sužeistosios galūnės nejudinti.

X. PIRMOJI PAGALBA Į KŪNĄ ĮSMIGUS AR PATEKUS SVETIMKŪNIUI

68. Pirmoji pagalba esant į kūną įsmigusiems daiktams: 
68.1. jei iš žaizdos kyšo koks nors svetimkūnis – jokiu būdu nebandyti jo traukti, nes gali prasidėti ar sustiprėti vidinis kraujavimas; 
68.2. jeigu nukentėjusysis sąmoningas leisti jam būti tokioje padėtyje, kuri jam yra patogiausia; 
68.3. stengtis išlaikyti stabilią nukentėjusiojo padėtį; 
68.4. nuraminti nukentėjusįjį; 
68.5. svetimkūnį uždengti tvarsčiu, aplink dėti tvarsčių arba švaraus audinio ritinėlius, kurie uždengtų visą svetimkūnį, švelniai, nespaudžiant sutvarstyti; 
68.6. skubiai kviesti GMP (tel. Nr. 113 arba 112) arba organizuoti nukentėjusiojo gabenimą į gydymo įstaigą. 
69. Pirmoji pagalba svetimkūniui patekus į akis: 
69.1. patekus į akį cheminėms medžiagoms, plauti ją 30 – 40 minučių šaltu arba drungnu tekančiu vandeniu; 
69.2. vandeniu išplovus akis, šlapiais tamponais kruopščiai nuvalyti odos vietas, ant kurių pateko nuodingas skystis; 
69.3. tą patį reikia padaryti ir nudegus akis; 
69.4. patekus dulkėms, taip pat plauti vandeniu, nukentėjusiajam patarti dažnai mirksėti, nes mirksint dulkės pasišalina;
69.5. į akį patekus svetimkūniui, perspėti nukentėjusįjį, kad netrintų akies; 
69.6. dviem pirštais išplėsti akį, svetimkūnį esantį vidiniame apatinio voko paviršiuje pašalinti švaria drėgna servetėle; 
69.7. akį nupilti vandeniu, galvą laikyti taip, kad vanduo nepatektų į sveiką akį; 
69.8. jeigu giliai akyje įstrigusi drožlė ar kristalas, nieko nedaryti (mėginant iš akies traukti svetimkūnį, galima nepagydomai pažeisti akies audinius). 
70. Pirmoji pagalba svetimkūniui patekus į nosį: 
70.1. nuraminti nukentėjusįjį; 
70.2. liepti nukentėjusiajam kvėpuoti pro burną; 
70.3. gabenti nukentėjusįjį į gydymo įstaigą. 
71. Pirmoji pagalba svetimkūniui patekus į ausį: 
71.1. nuraminti nukentėjusįjį; 
71.2. jei ausyje gyvas vabzdys, pilti į nukentėjusiojo ausį šilto vandens; 
71.3. uždengti nukentėjusiojo ausį tvarsčiu ir, kiek įmanoma greičiau, gabenti į gydymo įstaigą.

XI. PIRMOJI PAGALBA APSINUODIJUS

72. Nuodai – tai medžiaga, kurios tam tikras kiekis, patekęs į organizmą, gali sukelti trumpalaikį ar nuolatinį audinių pažeidimą. 
73. Apsinuodijimo būdai: 
73.1. pro burną (nuryjant); 
73.2. per odą; 
73.3. įkvepiant; 
73.4. per akis; 
73.5. injekciniu būdu (suleidus ar įgėlus). 
74. Apsinuodijus reikėtų nedelsiant skambinti Valstybinės vaistų kontrolės tarnybos prie Lietuvos Respublikos sveikatos apsaugos ministerijos Farmakologinio budrumo ir apsinuodijimų informacijos skyriaus sveikatos priežiūros specialistams telefonu Nr. +370 5 236 2052 visą parą 
75. Pirmoji pagalba nuodams patekus pro burną: 
75.1. užtikrinti kvėpavimo takų praeinamumą, kvėpavimą ir kraujotaką; 
75.2. jei įmanoma, nustatyti, kuo apsinuodyta; 
75.3. pasirūpinti, kad nukentėjusysis kuo greičiau patektų į gydymo įstaigą; 
75.4. jei nukentėjusysis yra sąmoningas, paklausti ko, kiek ir kada jis gėrė / vartojo; 
75.5. kviesti GMP (tel. Nr. 113 arba 112); 
75.6. jei matomas lūpų nudegimas, kol atvyks GMP, duoti nukentėjusiajam mažais gurkšneliais išgerti stiklinę šalto vandens; 
75.7. nebandyti sukelti vėmimo, nebent nukentėjusysis yra sąmoningas, ką tik apsinuodijo ir tai daryti rekomendavo specialistas. 
76. Pirmoji pagalba nuodams patekus per odą: 
76.1. patikrinti ar aplinka šalia nukentėjusiojo yra saugi pagalbai teikti; 
76.2. užtikrinti savo ir nukentėjusiojo saugumą; 
76.3. jei nukentėjusiojo drabužiai labai užteršti, prieš plaudami atsargiai juos nuvilkti; 
76.4. pažeistą vietą plauti apie 20 minučių dideliu kiekiu tekančio vandens; 
76.5. ant nudegimo žaizdų uždėti sausą, švarų tvarstį ir atsargiai sutvarstyti;
76.6. organizuoti nukentėjusiojo gabenimą į gydymo įstaigą.
77. Apsinuodyti įkvepiant galima dujomis, aerozoliais, smalkėmis, amoniako garais, anglies dvideginiu, sieros vandeniliu, pesticidais. 
78. Pirmoji pagalba apsinuodijimo atveju: 
78.1. užtikrinti pakankamą kvėpavimą; 
78.2. kviesti GMP (tel. Nr. 113 arba 112);
78.3. jei nėra pavojaus Jūsų saugumui, kuo greičiau išvesti nukentėjusįjį iš apnuodytos patalpos, atsagstyti jo apykaklę, pasirūpinti, kad patektų daugiau gryno oro; 
78.4. jei žmogus apsinuodijo automobilio išmetamosiomis dujomis uždaroje patalpoje, prieš įeinant į patalpą, plačiai atverti duris, kad nuodingos dujos išsisklaidytų; 
78.5. jei surastas nesąmoningas žmogus kanalizacijos šulinyje, duobėje, nereikia bandyti leistis žemyn patiems, nes apsinuodyti ir prarasti sąmonę galite patys, skambinti tel. Nr.112 ir kviesti specialiąsias tarnybas; 
78.6. jei nukentėjusysis prarado sąmonę, atverti kvėpavimo takus ir nustatyti ar nukentėjusysis kvėpuoja; 
78.7. jei nukentėjusysis nekvėpuoja, nedelsiant pradėti gaivinti: daromi 30 krūtinės ląstos paspaudimų ir 2 įpūtimai (vaikams nuo 1 iki 8 metų –15 paspaudimų ir 2 įpūtimus). Kartoti tol, kol atvyks GMP, arba nukentėjusysis atsigaus pats; 
78.8. jei nukentėjusysis kvėpuoja, paguldyti į stabilią šoninę padėtį. 
79. Pirmoji pagalba nuodams patekus per akis: 
79.1. jeigu yra, užsimauti apsaugines pirštines; 
79.2. padėti nukentėjusiajam plauti pažeistą akį mažiausiai 20 min. šalto vandens srove, jei nukentėjusysis dėl skausmo negali prasimerkti, švelniai, bet tvirtai pramerkti pažeistos akies vokus (saugoti sveikąją akį); 
79.3. uždėti tvarstį ant pažeistosios akies ir sutvarstyti abi akis. 
80. Apsinuodijimas įgėlus ar įkandus. Įgėlus vabzdžiui, visada reikia stebėti ar atsiranda alerginės reakcijos, kurios gali progresuoti iki anafilaksinio šoko. 
81. Pirmoji pagalba apsinuodijimo įgėlus ar įkandus atveju: 
81.1. jei įkandimo vietoje yra likęs geluonis, atsargiai nubraukti jį nagu ar bukąja peilio geležtės dalimi; 
81.2. pakelti įgeltą galūnę, uždėti įkandimo vietoje ledo, laikyti 10 min.; 
81.3. jei patinimas plinta ar būklė sunkėja, organizuoti gabenimą į gydymo įstaigą. 
82. Pirmoji pagalba gyvatės įgėlimo atveju: 
82.1. nukentėjusįjį atsargiai paguldyti, nuraminti, paprašyti nejudėti; 
82.2. numauti nuo įgeltos galūnės žiedus, nuimti laikrodį; 
82.3. nuplauti įkandimo vietą; 
82.4. įkąstą galūnę standžiai sutvarstyti, tvarstyti pradėti nuo įgėlimo vietos galvos link; 
82.5. sutvarstytą kūno dalį įtvirtinti; 
82.6. kuo greičiau organizuoti gabenimą į gydymo įstaigą.


XII. PIRMOJI PAGALBA NUŠALUS
83. Nušalimai priklauso nuo aplinkos temperatūros, drėgmės, vėjo stiprumo, laiko, kurį žmogus praleidžia toje aplinkoje. 
84. Pirmoji pagalba nuožvarbų (galima pažinti iš pažeistoje vietoje esančios patinusios, raudonos, jautrios ir niežtinčios odos) atveju: 
84.1. palaikyti pažeistą vietą prie savo kūno kelias minutes, kad apšiltų; 
84.2. šildyti pažeistą kūno dalį stipriai spaudžiant rankomis arba glaudžiant prie savo kūno;
84.3. netrinti ir nemasažuoti, o spaudyti, maigyti. 
85. Pirmoji pagalba pėdų nušalimo (būdinga tai, kad pažeistų pėdų dalys būna šaltos ir beskausmės, kartais sustingusios, gali atsirasti deginantis skausmas, vėliau oda išblykšta, ant jos atsiranda melsvų dėmių, gali atsirasti pūslių) atveju: 
85.1. nuvilkti spaudžiančius drabužius, nuauti batus, nuimti papuošalus bei kitus spaudžiančius dalykus; 
85.2. šildyti pažeistas kūno dalis rankomis;
85.3. jei yra galimybė pervilkti sausais, laisvais drabužiais apkloti šiltais apklotais; 
85.4. kuo greičiau organizuoti gabenimą į gydymo įstaigą. 
86. Pirmoji pagalba nušalimo (būdinga: bet kurios kūno dalies jautrumo netekimas, staigus pabalimas, vėliau paraudimas, pūslių atsiradimas, tinimas, pažeistų vietų nejautrumas skausmui) atveju: 
86.1. šildyti pažeistas kūno dalis rankomis; 
86.2. paties nukentėjusiojo rankas uždėti ant veido, ausų ir nosies; 
86.3. jei nušalo rankos, atsegti megztinį ir nukentėjusiojo rankas priglausti prie kūno, po to užsegti, kad neprarastų kūno šilumos; 
86.4. atlaisvinti arba nuvilkti veržiančius drabužius; 
86.5. apkloti, masažuoti, mankštinti; 
86.6. pakelti pažeistas kūno dalis, kad sumažėtų tinimas; 
86.7. organizuoti nukentėjusiojo gabenimą į gydymo įstaigą.

